Jonges verkondig Afrikaner-geskiedenis op prettige manierFoto: Facebook Die De Afrikander Handelhuis (D.A.H) is ŉ handelsmerk wat deur ŉ groep jong Afrikaanssprekendes ontwerp is om jongmense op ŉ kreatiewe manier van die geskiedenis te vertel deur middel van unieke T-hemde, bykomstighede en kort, tong-in-die-kies-video’s. Charl Oberholzer van D.A.H sê hulle maak trots Afrikaans, kultuur-historiese T-hemde sodat mense ook hul eie geskiedenis en kultuur kan leer ken. “Ons is trots op ons taal en ons glo jy moet jou trots dra. Ons wou hemde ontwerp waarmee mense werklik ŉ emosionele verbintenis het. Elke hemp wat ons verkoop, het ŉ unieke storie.” Die idee het ontstaan toe hy en ŉ groep vriende in ŉ koffiewinkel gesit het en verskeie mense met “New York” en “Manhattan”-hemde gesien het. “Dit was vir ons so vreemd, want mense hang hierdie kultuur en idee aan wat hulle nie eens werklik ken nie. Toe dink ons daaraan om iets te ontwerp wat uniek is en wat meer sê van onsself.” Een van die T-hemde wat te koop is, is die “Historiese Groot 5” wat gesigte van vyf Afrikaanse leiers, soos Paul Kruger en Andries Pretorius op het. Daar is ook meer moderne hemde, met karakters soos die “Swart kat” en Charl sê almal wat dié televisiereeks gekyk het, sal sommer nostalgies raak wanneer hulle die hemp aanskaf. Dié span het ook hande met ŉ geskiedkundige gevat om oulike video’s oor die geskiedenis te maak. “Om in ŉ lesing te gaan sit, of vir ŉ jong mense te sê ‘lees hierdie boek’, werk nie meer nie. Ons wil die geskiedenis op ŉ prettige manier uitbeeld.” Besoek D.A.H se webwerf of Facebookblad vir meer besonderhede.